Yella di zzman n zik yiwen wergaz ɣur-s tamettut d yell-is. Di lweqt-nni medden tɛiccin ala di tfellaḥt d leɣwabi. Netta lxudma-s d isɣaren, ass kamel izeddem anda yuffa, tameddit yeznuzzu di ssuq, yettawi-d lmektub i wexxam-is. Lḥaṣun iɛac am netta am ifellaḥen. Yibbass deg ussan Rebbi, yella izeddem deg yiwen lexla almi iwala yiwen wefrux izad di ṣṣiffa ; netta yesnen yaki ifrax, laɛmer yeẓri yiwen am inna ; yehwem deg-s ; ḥekkun-d ɣef wefrux n ttawes lameɛna win-a yiffi-t. Issers wergaz tagelzimt-is, yebdded la t-yeskad, yetweḥḥid Rebbi tixelqen. Afrux-nni yugi ad yerwel. Iqeddem ɣer-s yemmeɣ yeṭṭef-it. Dinna kan ixdem-as lqefs, yerra-t ɣer daxel-is. Tameddit yebbi-t-id s axxam. Dɣa iweṣṣa tamettut-is d yell-is innayassent : _ ɣur-kemt afrux-agi amer i t-yettaɣen, laɛmer-iw deg-s i gella.